เงินบาทส่อหลุด30แหยงคิวอี-มติธปท.
บาทอ่อนทะลุ 30 บาทต่อเหรียญสหรัฐในรอบหลายเดือน เชื่อลดแรงกดดัน กนง.
24 พ.ค. 2556

บาทอ่อนทะลุ 30 บาทต่อเหรียญสหรัฐในรอบหลายเดือน เชื่อลดแรงกดดัน กนง.
ค่าเงินบาทเมื่อวันที่ 23 พ.ค.ที่ผ่านมา ปรับตัวอ่อนค่าลงตามค่าเงินในภูมิภาคอย่างต่อเนื่อง หลังเปิดตลาดที่ 29.89-29.90 บาทต่อเหรียญสหรัฐ โดยอ่อนค่าลงไปแตะจุดสูงสุดที่ 30.08 บาทต่อเหรียญสหรัฐ ซึ่งนับเป็นการอ่อนค่าทะลุระดับ 30 บาท เป็นครั้งแรกในรอบหลายเดือน ก่อนจะกลับมาแข็งค่าปิดตลาดที่ 29.93-29.95 บาทต่อเหรียญสหรัฐ
นักค้าเงินประเมินว่า การที่เงินบาทอ่อนค่าลงเป็นผลมาจากการส่งสัญญาณชะลอหรือลดปริมาณการอัดฉีดสภาพคล่องเข้าสู่ระบบของธนาคารกลางสหรัฐ (เฟด) และตัวเลขดัชนีผู้จัดการฝ่ายจัดซื้อ (พีเอ็มไอ) ของจีนที่ออกมาต่ำกว่าระดับ 50 จุด ทำให้นักลงทุนหันเข้าหาสินทรัพย์ที่มีความปลอดภัย คือ เงินเหรียญสหรัฐอีกครั้ง โดยตลาดจับตาสัญญาณของการชะลอคิวอีของเฟด และการลดดอกเบี้ยของไทยทำให้ระยะสั้นยังคงอ่อนค่า
สถานการณ์ที่เกิดขึ้นผู้ส่งออกควรจะรอดูสถานการณ์อีกสักระยะ เนื่องจากมีความเป็นไปได้สูงที่ค่าเงินบาทอ่อนค่าลงได้อีก แต่สำหรับผู้นำเข้าควรจะจับจังหวะที่ค่าเงินบาทแข็งค่ากว่านี้ก่อนที่จะตัดสินใจใดๆ
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า การที่เงินบาทอ่อนค่าลงน่าจะมาจาก 2 ปัจจัย คือ 1.แรงกดดันจากข่าวการชะลอมาตรการคิวอีของเฟดที่ทำให้ดัชนีตลาดหุ้นทั่วโลก โดยเฉพาะญี่ปุ่น ปรับตัวลดลงอย่างรุนแรง และ 2.ความต้องการซื้อเงินเหรียญสหรัฐในตลาดไทยเองที่เพิ่มขึ้น
“ช่วงนี้มีความต้องการซื้อเงินเหรียญสหรัฐจำนวนหนึ่งเกิดขึ้นในตลาดเงินไทย ทำให้บาทจะอ่อนไปเรื่อยๆ จนกว่าแรงขายนี้จะหมดไป ซึ่งการที่บาทมีทิศทางอ่อนลงอาจช่วยลดแรงกดดันในการลดดอกเบี้ยนโยบายในช่วงปลายเดือนได้” นายธิติ กล่าว
นายวศิน ไสยวรรณ ผู้ช่วยผู้จัดการใหญ่ สายตลาดการเงิน ธนาคารไทยพาณิชย์ ประเมินว่า ค่าเงินบาทในช่วงสัปดาห์หน้าจะเคลื่อนไหวอยู่ในกรอบ 29.85-30.20 บาทต่อเหรียญสหรัฐ ทำให้มีความเป็นไปได้ว่าแนวโน้มการอ่อนค่าของเงินบาทในระยะสั้นถึงระยะกลางจากปัจจัยภายนอกนี้ อาจช่วยลดแรงกดดันการพิจารณาลดอัตราดอกเบี้ยนโยบายของ กนง. ในวันที่ 29 พ.ค.นี้